31969L0464
L 323/1
JURNALUL OFÍCIAL AL UNIUNII EUROPENE
DIRECTIVA CONSILIULUI
din 8 decembrie 1969
privind combaterea râiei negre a cartofului
(69/464/CEE)
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolele 43 și 100,
având în vedere propunerea Comisiei,
având în vedere avizul Adunarii (1),
având în vedere avizul Comitetului Economic și Social,
întrucât producția de cartofi ocupă un loc important în agricultura comunitară;
întrucât producția de cartofi este amenințată constant de organisme dăunătoare;
întrucât prin protecția culturilor de cartofi împotriva acestor organisme trebuie să se mențină nu doar capacitatea de producție, ci și o productivitate agricolă sporită;
întrucât măsurile de protecție pentru prevenirea, în fiecare stat membru, a introducerii de organisme dăunătoare ar avea doar un efect limitat dacă aceste organisme nu ar fi combătute simultan și metodic în întreaga Comunitate, iar răspândirea lor nu ar fi împiedicată;
întrucât unul dintre organismele cele mai dăunătoare pentru cartofi este Synchytrium endobioticum (Schilb.) Perc., agentul patogen al bolii criptogamice „râia neagră a cartofului”;
întrucât această boală a apărut în mai multe state membre și există anumite surse restrânse de infecție în cadrul Comunității;
întrucât există un risc permanent pentru culturile de cartofi la nivelul întregii Comunități, în cazul în care nu se întreprind măsuri efective de control al bolii și de prevenire a răspândirii acesteia;
întrucât pentru eradicarea acestui organism dăunător trebuie să se adopte dispoziții minime la nivel comunitar; întrucât statele membre trebuie să adopte dispoziții complementare sau mai stricte, dacă este necesar;
întrucât soiurile de cartofi care sunt rezistente la anumite specii ale acestui organism joacă un rol important; întrucât utilizarea lor este de primă importanță, în special în zonele de securitate care înconjoară parcelele contaminate; întrucât este de interes general să se publice listele periodice ale acestor soiuri;
întrucât pentru stabilirea prezenței contaminării și a rezistenței soiurilor apare ca necesară aplicarea unor metode adecvate la care statele membre să nu ridice obiecții,
ADOPTĂ PREZENTA DIRECTIVĂ:
Articolul 1
Prezenta directivă se referă la măsurile minime care trebuie întreprinse în cadrul statelor membre pentru combaterea râiei negre a cartofului și împiedicarea răspândirii acestei boli criptogamice.
Articolul 2
(1) Dacă se înregistrează o apariție a Synchytrium endobioticum (Schilb.) Perc., agentul patogen al râiei negre a cartofului, statele membre demarchează parcela contaminată și o zonă de securitate destul de largă pentru a asigura protecția suprafețelor înconjurătoare.
(2) O parcelă este considerată a fi contaminată atunci când se descoperă simptomele râiei negre a cartofului la cel puțin o plantă din parcela respectivă.
Articolul 3
Statele membre se asigură că tuberculii de cartofi și tulpinile care provin din parcelele contaminate sunt astfel tratate încât organismul dăunător să fie distrus. În cazul în care nu mai este posibilă stabilirea locului de proveniență a tuberculilor și a tulpinilor contaminate, se tratează întregul lot în care au fost depistați aceștia.
Articolul 4
Statele membre se asigură că pe parcelele contaminate:
(a)
nu se cultivă cartofi;
(b)
nu se cultivă, nu se depozitează în sol sau în alte locuri plante destinate răsădirii.
Articolul 5
(1) Statele membre se asigură că în zonele de securitate pot fi cultivați cartofi doar dacă aceștia sunt din varietatea rezistentă la speciile lui Synchytrium endobioticum descoperite pe parcela contaminată.
(2) O varietate de cartof este considerată ca fiind rezistentă la o anumită specie de Synchytrium endobioticum dacă la contaminarea cu agentul patogen al speciei respective reacționează în așa fel încât nu există pericolul unei infecții secundare.
Articolul 6
Statele membre revocă măsurile luate pentru combaterea râiei negre a cartofului sau împiedicarea răspândirii acesteia doar dacă nu se mai detectează prezența lui Synchytrium endobioticum.
Articolul 7
Statele membre interzic deținerea de culturi de cartofi contaminate cu Synchytrium endobioticum.
Articolul 8
Statele membre autorizează derogări de la măsurile menționate la articolele 3, 4, 5 și 7 în scopuri științifice, pentru teste și lucrări de selecție, cu condiția ca acestea să nu prejudicieze combaterea râiei negre a cartofului și să nu creeze noi riscuri de răspândire a bolii.
Articolul 9
Dacă este necesar, statele membre adoptă dispoziții complementare sau mai stricte pentru combaterea râiei negre a cartofului sau prevenirea răspândirii acesteia.
Articolul 10
(1) Statele membre comunică Comisiei până la data de 1 ianuarie a fiecărui an o listă a tuturor soiurilor de cartofi acceptate pentru comercializare și despre care s-a constatat, în urma unor investigații oficiale, că sunt rezistente la Synchytrium endobioticum. Statele membre declară speciile la care sunt rezistente aceste soiuri.
(2) Comisia se asigură că în fiecare an se publică o listă a soiurilor rezistente, elaborată în temeiul comunicărilor din partea statelor membre, dacă este posibil, până la data de 1 februarie.
Articolul 11
Statele membre se asigură că respectiva contaminare cu Synchytrium endobioticum și rezistența soiurilor de cartofi la acest organism se determină prin metode corespunzătoare, la care statele membre nu ridică obiecții.
Articolul 12
Statele membre pun în aplicare măsurile necesare îndeplinirii prezentei directive în termen de doi ani de la notificare și informează imediat Comisia cu privire la aceasta.
Articolul 13
Prezenta directivă se adresează statelor membre.
Adoptată la Bruxelles, 8 decembrie 1969.